Poštovani g. Durmišević, zahvaljujemo se na Vašem interesovanju za temu.

Nadamo se da će proces stjecanja statusa Grada Konjic biti gotov do kraja tekuće godine, kako bismo krenuli u sve potrebne radnje koje taj status nalaže.

Stanovnici Konjica sa oduševljenjem su dočekali informaciju da će Konjic biti jedna od sredina u BiH koja ima ovaj status i da će moći uživati u benefitima koje on donosi, prevashodno u smislu realizacije značajnih projekata, kada je riječ o prekograničnoj saradnji, razvoju turizma i stvaranju uslova za otvaranje novih radnih mjesta.

Podsjećamo u članu 5. Zakona o principima lokalne samouprave u FBiH utvrđeno je da je Grad jedinica lokalne samouprave koja predstavlja urbanu, infrastrukturnu cjelinu povezanu svakodnevnim potrebama stanovništva i da se Grad osim ustavom, uspostavlja federalnim zakonom na osnovu sporazuma o udruživanju dviju ili više općina, odnosno odluke općinskog vijeća općine koja ispunjava propisane kriterije stava 1. ovog člana, a koja ima najmanje 30.000 stanovnika, odnosno u čijem gradskom središtu kao zaokruženom urbanom području živi najmanje 10.000 stanovnika.

Izuzetno od uvjeta iz st. 1. i 2. ovog člana, gradom se može proglasiti općina od posebnog historijskog i kulturnog značaja.

Konjic ima 26.381 stanovnika, a uže urbano područje ima 10.723 stanovnika, te ispunjava prvi uslov za dobijanje statusa Grada.

Pravni osnov za donošenje Odluke da se Općina Konjic proglasi Gradom je član 5. Zakona o principima lokalne samouprave u Federaciji BiH. U smislu ovog člana pozivamo se na stav “Izuzetno od uslova iz stave 1.i 2. ovog člana, Gradom se može proglasiti općina od posebnog historijskog i kulturnog značaja.

Bogato historijsko i kulturno naslijeđe su potvrda da Konjic kroz nastanak i postojanje nosi epitete grada i centra uže ili šire regije.

Komisija za proglašenje nacionalnih spomenika, u poslednjih nekolika godina sa područja konjičke općine je na listu uvrstila 54 spomenika od izuzetne kulturne i historijske važnosti, kao svjedočanstva o postojanju naseljenih mjesta.

Promjena statusa znatno će doprinijeti razvoju Konjica. Konjic se i do sada mogao prijaviti u bilateralne programe prekogranične saradnje, kao i u određenim trasnacionalnim programima EU. Slična situacija je i s međunarodnim donatorima. Međutim, ključno pitanje je da se Konjic prepozna kao grad u programskim dokumentima koje usvaja Evropska komisija. Iako to po sebi ne proširuje broj fondova kojima Konjic može pristupiti, proširuje s druge strane potencijal Grada Konjica kao atraktivnog partnera u svim programima te indirektno olakšava sticanje prekograničnih partnera.

Kada je riječ o samim sektorima koji mogu Konjicu postati interesantni, prije svega to su fondovi vezani za kulturu i turizam. Sektorski, posebno mogu biti zanimljivi projekti razvoja saradnje u području kulture, turizma, ali i zelene agende, zapošljavanja, zaštite ljudi i drugih oblasti koje će život građana Konjica učiniti kvalitetniji.

Sticanje statusa grada, iako formalno nije bilo prepreka, suštinski jeste značajna konkurentna prednost i otvara vrata ozbiljnijih partnerstava koja su do sada bila nedostupna. Konjic želi prelaskom u status grada napraviti iskorak više prema međunarodnim donatorima, te da kroz odgovorno i transparentno upravljanje donatorskim sredstvima i projektima nastavi sticati povjerenje kredibilnog partnera i sigurnog mjesta za održive i pametne investicije.